《偶作》
宋代·释智圆

急急西落日，浩浩东去波。
日落波不停，浮生能几何。
青云身未上，白发头已多。
金印未佩腰，道路成蹉跎。
一朝忽得志，顿忘贫贱事。
八珍食方丈，华毂驾天驷。
民瘼无术医，贪狠有心恣。
无何触天网，祸淫谅不爽。
馀殃及子孙，岂祇身长往。
寄语求名士，得志莫如此。
不善宜先知，行道慎莫止。
仁恕及苍生，忠贞辅天子。
好爵终自縻，盛烈垂千祀。
西日与东流，任彼催寒暑。
须知君子人，身死名不死。

作者简介：释智圆（976～1022）,字无外,自号中庸子,或称潜夫,俗家姓徐,钱塘（今浙江杭州）人，宋初天台宗山外派重要的诗文僧。他隐居西湖孤山多年而卒，后人因称其为“孤山法师”。释智圆虽为佛徒，但颇爱好儒学，喜为诗文，是唐中叶至宋初儒释道三家学说相互渗透的时代潮流下，致力于儒释相通的学 。